นายกรัฐมนตรี แสดงความยินดีกับโปรเม ที่คว้าชัยชนะในศึก Honda LPGA Thailand 2021 ขอบคุณนักกีฬาไทยทุกคนสร้างชื่อเสียงให้ประเทศ
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ร่วมแสดงความยินดีกับชัยชนะของโปรเม เอรียา จุฑานุกาล ที่ได้รับชัยชนะแชมป์ Honda LPGA Thailand 2021 ที่สนามกอล์ฟ สยามคันทรีคลับ พัทยา โอลด์คอร์ส จังหวัดชลบุรี เมื่อวันที่ 9 พฤษภาคม 2564 รวมทั้งภูมิใจกับนักกีฬาไทยทุกคนที่ทุ่มเทซ้อมอย่างหนัก จนมีผลงานที่ดีในการแข่งขันครั้งนี้ ร่วมต่อสู้ในการแข่งขันอย่างมีน้ำใจนักกีฬาและร่วมสร้างชื่อเสียงให้ประเทศไทย ชัยชนะของโปรเมครั้งนี้ สร้างประวัติศาสตร์ให้นักกอล์ฟไทย เพราะเป็นนักกอล์ฟไทยคนแรกที่สามารถคว้าแชมป์ Honda LPGA Thailand นับตั้งแต่มีการแข่งขันมาเมื่อปี 2549 (2006) ทั้งนี้ เป็นการแข่งขันที่มีความตื่นเต้นและน่าประทับใจ เชื่อมั่นว่า โปรเมคือตัวอย่างของความพยายาม ไม่ย่อท้อและมีความเชื่อมั่น ส่วนอันดับ 2 โปรจีน อาฒยา ฐิติกุล และอันดับ 3 โปรเหมียว ปภังกร ธวัชธนกิจ ก็เป็นนักกีฬากอล์ฟสาวไทยที่มีผลงานน่าประทับใจเช่นกัน ซึ่งขออวยพรให้การแข่งขันครั้งต่อๆ ไปของโปรเมและนักกีฬาทุกๆ คน ประสบความสำเร็จนายกรัฐมนตรี ขอบคุณ พร้อมชื่นชมผู้เกี่ยวข้องทุกฝ่ายที่ทำงานอย่างหนัก เพื่อดำเนินการจัดการแข่งขันจนประสบความสำเร็จ ภายใต้การดำเนินการตามมาตรการทางสาธารณสุขอย่างเคร่งครัด มีแนวปฏิบัติที่เข้มงวดและรัดกุม จนได้รับการชื่นชมและนับเป็นอีกหนึ่งรายการของการจัดการแข่งขันกีฬาแบบ New Normal ที่ประสบผลสำเร็จ ในช่วงที่ทั่วโลกยังประสบกับสถานการณ์จากโรคโควิด-19 และจะเป็นแนวปฎิบัติในการจัดการแข่งขันระดับโลกในประเทศไทยในประเภทกีฬาอื่นๆ ต่อไป